Andreass fon Lēviss of Menārs
Andreass fon Lēviss of Menārs (vācu: Andreas von Löwis of Menar, dzimis 1777. gada 27. decembrī, miris 1839. gada 16. septembrī) bija vācbaltiešu lauksaimniecības un mežkopības speciālists, kā arī rakstnieks un mākslinieks. Frīdriha fon Lēvisa of Menāra brālis. Dzimis mūsdienu Igaunijā, Lēnerannas pagastā, Krievijas Impērijas ģenerālmajora Reinholda fon Lēviss of Menāra ģimenē. No 1794. līdz 1797. gadam dienēja Krievijas Impērijas armijā. No 1801. līdz 1808. gadam mācījās Jēnā, Heidelbergā un Meža institūtā Švecingenē. Atgriežoties dzimtenē, kļuva par Vidzemes lauksaimniecības un ekonomikas biedrības (Livländische Gemeinnützige und Ökonomische Sozietät) sekretāru, darbojās Kurzemes literatūras un mākslas biedrībā. No 1812. līdz 1825. gadam bija žurnāla Neues Ökonomisches Repertorium für Livland redaktors, bet 1826. līdz 1837. gadam - žurnāla Jahrbücher für Landwirtschaft redaktors. Darbojies arī kā mākslinieks (mācījies pie Kārļa Augusta Zenfa), vairāki viņa darbi glabājas Igaunijas mākslas muzeja kolekcijā. Piedalījies Vidzemes ģeogrāfisko karšu izveidē. Miris Ķeipenes muižā.